《惠山用东坡和王武陵窦群朱宿三诗韵 其二》
宋代·刘藻

言入惠山寺，不见寺中人。石径松鳞古，玉甃泉流新。

清瘦森毛骨，水石相磨磷。酌彼一泓乳，涤我万斛尘。

散步得胜概，意气凌高旻。澹然忘身世，邈与泰初邻。

作者简介：刘藻，字昭信，闽县（今福建福州）人。高宗绍兴五年（一一三五）进士。官终祠部员外郎。事见《淳熙三山志》卷二八。